DA Den Europæiske Unions Tidende C 112/1

EUROPA-PARLAMENTETS PRÆSIDIUMS AFGØRELSE

af 29. marts 2004 (1)

om fastsættelse af gennemførelsesbestemmelser til Europa-Parlamentets og Rådets forordning (EF) nr. 2004/2003 om statut for og finansiering af politiske partier på europæisk plan

2011/C 112/01

PRÆSIDIET HAR —

under henvisning til traktaten om oprettelse af Det Europæiske Fællesskab, særlig artikel 191,

under henvisning til Europa-Parlamentets og Rådets forordning (EF) nr. 2004/2003 af 4. november 2003 om statut for og finansiering af politiske partier på europæisk plan (2) og særlig artikel 9, stk. 1,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3) (herefter benævnt »finansforordningen«), Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4) (herefter benævnt »gennemførelsesforordningen«),

under henvisning til forretningsordenens artikel 23, stk. 11, og

ud fra følgende betragtninger:

(1) Det er nødvendigt at fastsætte bestemmelser om tildelingen og forvaltningen af de tilskud, der har til formål at bidrage til finansiering af politiske partier på europæisk plan og politiske fonde på europæisk plan.

(2) Den økonomiske støtte til politiske partier på europæisk plan og politiske fonde på europæisk plan er et driftstilskud som omhandlet i finansforordningens artikel 108 ff.

(3) Den økonomiske støtte til politiske fonde på europæisk plan er accessorisk til den økonomiske støtte, der ydes til politiske partier på europæisk plan, da den er betinget af fondens tilknytning til et politisk parti på europæisk plan og dens supplerende rolle i opnåelsen af partiets langsigtede mål. Enhver tildeling af økonomisk støtte er af hensyn til en forsvarlig økonomisk forvaltning og gennemsigtighed omfattet af Præsidiets afgørelse, som meddeles støttemodtageren —

TRUFFET FØLGENDE AFGØRELSE:

Artikel 1

Formål

I denne afgørelse fastsættes gennemførelsesbestemmelser til Europa-Parlamentets og Rådets forordning (EF) nr. 2004/2003 af 4. november 2003 om statut for og finansiering af politiske partier på europæisk plan.

Medmindre andet udtrykkeligt er angivet, finder disse bestemmelser anvendelse på politiske partier på europæisk plan, herefter benævnt »partier«, og politiske fonde på europæisk plan, herefter benævnt »fonde«.

Artikel 1a

Med hensyn til finansieringen af partier og fonde vedtager Præsidiet ved begyndelsen af hver valgperiode en flerårig vejledende finansieringsramme baseret på referenceværdier for det grundbeløb, der tildeles hvert parti, og det supplerende beløb, der fastsættes efter antallet af parlamentsmedlemmer i det pågældende parti. Denne ramme er hovedreference for Europa-Parlamentets budgetmyndighed i forbindelse med den årlige budgetprocedure med forbehold af den kompetence, som tilfalder budgetmyndigheden i henhold til traktaten.

Artikel 2

Indkaldelse af forslag

Europa-Parlamentet offentliggør hvert år inden udgangen af første halvår en indkaldelse af forslag med henblik på tildeling af tilskud til finansiering af partier og fonde. Indkaldelsen af forslag beskriver kriterierne for støtteberettigelse, de nærmere regler for tilskud fra Fællesskabet og datoerne for tildelingsproceduren.

Artikel 3

Ansøgning om finansiering

1. I henhold til artikel 4 i forordning (EF) nr. 2004/2003 indgiver hver organisation, der ønsker at opnå et tilskud over Den Europæiske Unions almindelige budget, en skriftlig ansøgning til Europa-Parlamentets formand inden den 1. oktober i året forud for det regnskabsår, for hvilket der ansøges om tilskud. De betingelser, der er fastlagt i forordningens artikel 3, skal være opfyldt på datoen for indgivelsen af ansøgningen og skal opretholdes i hele finansieringsperioden.

2. Den formular, der skal anvendes til at ansøge om tilskud, er knyttet som bilag til denne afgørelse (bilag 1). Formularen findes på Parlamentets websted.

3. Enhver meddelelse, der gives i overensstemmelse med artikel 4, stk. 3, i forordning (EF) nr. 2004/2003, stiles til Europa-Parlamentets formand.

Artikel 4

Afgørelse om ansøgning om finansiering

1. Efter indstilling fra generalsekretæren vurderer Præsidiet ansøgningerne om finansiering på grundlag af de kriterier, der er fastlagt i artikel 3 og 4 i forordning (EF) nr. 2004/2003, for at udvælge de ansøgninger, der kan opnå finansiering. Præsidiet og - som led i forberedelsen af Præsidiets afgørelse - generalsekretæren kan opfordre en ansøger til at supplere eller uddybe den dokumentation, der er vedlagt ansøgningen, inden for en af dem fastsat frist.

2. Inden den 1. januar i det regnskabsår, for hvilket der ansøges om tilskud, opstiller Præsidiet en liste over tilskudsmodtagere og de tildelte beløb. Hvis en ansøgning om tilskud ikke imødekommes, begrunder Præsidiet afslaget i den samme afgørelse, navnlig under henvisning til de kriterier, der er fastlagt i artikel 3 og 4 i forordning (EF) nr. 2004/2003.

Hvis det på grund af datoen for det sidste præsidiemøde inden Parlamentets juleferie ikke er muligt at afslutte behandlingen af ansøgningerne rettidigt, kan fristen i afsnit 1 undtagelsesvis forlænges.

Præsidiet træffer afgørelse på grundlag af den i stk. 1 omhandlede vurdering. I afgørelsen tager Præsidiet hensyn til eventuelle ændringer i situationen, der måtte være indtrådt siden indgivelsen af ansøgningen, på grundlag af de meddelelser, som er modtaget i overensstemmelse med artikel 4, stk. 3, i forordning (EF) nr. 2004/2003 og til almindeligt kendte ændringer.

I henhold til artikel 10, stk. 1, litra b) i forordning (EF) nr. 2004/2003 fastsættes det tilskudsbeløb, som tildeles hvert parti, i forhold til antallet af medlemmer af Europa-Parlamentet, som er medlem af det ansøgende parti på den sidste dato for indgivelse af ansøgninger, medmindre antallet af medlemmer af Europa-Parlamentet forhøjes efter nye medlemsstaters tiltrædelse.

Når referencebeløbene til ansøgerne adskiller sig betydeligt fra dem, som kan forventes i medfør af artikel 1a som følge af en ændring af antallet af organisationer, der anmoder om finansiering, eller af antallet af medlemmer, der i mellemtiden har tilsluttet sig et ansøgerparti, informerer generalsekretæren straks Præsidiet, der kan anmode Parlamentets formand om at forelægge det kompetente udvalg et forslag med henblik på at tilpasse de disponible bevillinger.

3. Generalsekretæren eller en person, der er behørigt bemyndiget af denne, meddeler skriftligt ansøgerne, hvilken afgørelse der er truffet om deres ansøgning. Hvis der ydes tilskud, indeholder meddelelsen som bilag Præsidiets afgørelse om tildeling af tilskuddet. Hvis der ikke ydes tilskud, meddeles begrundelsen for Præsidiets afslag. Der gives meddelelse til de ansøgere, hvis ansøgning Præsidiet ikke har imødekommet, inden for 15 kalenderdage efter at afgørelsen om tildeling af tilskud er sendt til modtagerne.

Artikel 5

Afgørelse om tildeling af tilskud

Tilskud til en modtager gøres til genstand for Præsidiets afgørelse om tildeling af tilskud, som meddeles modtageren, i henhold til finansforordningens artikel 108, stk. 1, sidste afsnit, andet alternativ. En kopi af afgørelsen om tildeling af tilskud er knyttet som bilag til denne afgørelse (bilag 2).

Artikel 6

Betaling

1. Medmindre Præsidiet træffer anden afgørelse, udbetales tilskuddet som forskudsfinansiering til modtagerne i én enkelt tranche på 80 % af det maksimale tilskudsbeløb senest 15 dage efter datoen for afgørelsen om tildeling af tilskud. Der er mulighed for 100 % forhåndsfinansiering af det maksimale støttebeløb, forudsat at modtageren stiller garanti i henhold til artikel 182 i gennemførelsesbestemmelserne til finansforordningen, der dækker 40 % af det ydede tilskud.

2. Udbetaling af saldoen finder sted efter udgangen af den tilskudsberettigede periode på grundlag af modtagerens faktiske udgifter til arbejdsprogrammets gennemførelse. Når de samlede tidligere udbetalinger er højere end det fastsatte endelige tilskudsbeløb, kræver Europa-Parlamentet de uretmæssigt udbetalte beløb tilbagebetalt.

3. Inden den 15. maj og senest den 30. juni efter regnskabsårets udgang forelægger modtageren følgende dokumenter med henblik på udbetaling af saldoen:

— en endelig rapport om arbejdsprogrammets gennemførelse som defineret i bilag 1, del II, punkt 2.1

— en endelig finansopgørelse over de faktisk afholdte støtteberettigede udgifter, som følger budgetoverslagets opstilling

— en samlet oversigt over indtægter og udgifter, svarende til modtagerens regnskab, for den i afgørelsen fastsatte tilskudsperiode, der fastsætter, i forbindelse med partier, det overskud, som partiet har overført til det næste regnskabsår, og det beløb, som opføres i den finansielle reserve

— fortegnelsen i artikel 6, stk. 1, litra b), i forordning 2004/2003 over donatorer og de gaver, som hver donator har givet, der overstiger 500 EUR pr. år og pr. donator

— en fortegnelse over kontrakter, med undtagelse af leasingkontrakter for kontorer og det lønnede personales ansættelseskontrakter, der overstiger 10 000 EUR, med detaljerede oplysninger om kontraktpartneren og dennes adresse samt omfanget af varer eller tjenesteydelser

— en ekstern revisionsrapport om modtagerens regnskab udarbejdet af et uafhængigt organ eller en uafhængig ekspert, som efter national lovgivning er berettiget til at gennemføre regnskabskontrol og udpeget af Parlamentet for alle politiske partier og stiftelser på EU-plan.

4. Den eksterne revision har til formål at kontrollere, at:

— finansopgørelserne er udarbejdet i overensstemmelse med modtagerens nationale lovgivning og ikke indeholder urigtige oplysninger og giver et retvisende og korrekt billede af den finansielle situation og resultatet

— de finansielle dokumenter, som modtageren har forelagt Parlamentet, er i overensstemmelse med de finansielle bestemmelser i Præsidiets afgørelse om tildeling af støtte

— de angivne udgifter faktisk er afholdt

— indtægterne er udtømmende opregnet

— kravene i artikel 6, 7, 8 og artikel 10, stk. 2, i forordning (EF) nr. 2004/2003 er opfyldt

— ethvert overskud i forbindelse med tilskud til partier, der er overført til det næste regnskabsår, er blevet brugt i regnskabsårets første kvartal i henhold til artikel 6a

— forpligtelserne som følge af finansforordningens artikel 109, stk. 4, i forbindelse med tilskud til partier, er opfyldt.

Revisoren bemyndiges af Parlamentet efter de gældende udbudsprocedurer i finansforordningen. Revisorens honorar betales af Parlamentet.

5. Efter modtagelsen af de i stk. 3 nævnte dokumenter og inden for en frist af to måneder godkender Præsidiet på forslag af generalsekretæren den endelige rapport om arbejdsprogrammets gennemførelse og den endelige finansopgørelse.

Præsidiet og - som led i forberedelsen af Præsidiets afgørelse - generalsekretæren kan anmode modtageren om at forelægge den dokumentation og de supplerende oplysninger, som Præsidiet anser for påkrævet for at godkende den endelige rapport og den endelige finansopgørelse. Modtageren har en frist på 15 dage til at forelægge den pågældende dokumentation.

Præsidiet kan efter at have hørt repræsentanterne for den pågældende modtager afvise den endelige rapport og den endelige opgørelse og kræve, at der forelægges en ny rapport og en ny opgørelse. Modtageren har en frist på 15 dage til at forelægge en ny rapport og en ny opgørelse.

Hvis der ikke foreligger en skriftlig reaktion fra Parlamentets side inden for den nævnte frist på to måneder, betragtes den endelige rapport og den endelige finansopgørelse som godkendt.

6. Modtageren meddeler Parlamentet, hvilke renter eller tilsvarende fordele forskudsfinansieringerne fra Parlamentet eventuelt har givet anledning til. Denne meddelelse gives i forbindelse med ansøgningen om udbetaling af den saldo, som afslutter forskudsfinansieringen. Disse renter gøres til genstand for en indtægtsordre fra generalsekretæren eller dennes stedfortræder.

Artikel 6a

Overførsel til næste regnskabsår og reservekonto (udelukkende for partier)

1. Indtægtsoverskud

Indtægtsoverskuddet fra regnskabsåret N, som i henhold til finansforordningens artikel 109, stk. 4, kan overføres til det næste regnskabsår og opføres i en særlig reserve, består af forskellen mellem de samlede tilskudsberettigede udgifter og

a) det oprindelige tilskud, som Europa-Parlamentet har tildelt for regnskabsåret N i henhold til artikel 4, stk. 2, og

b) partiets egne indtægter, der er øremærket til at dække tilskudsberettigede udgifter, hvor partiet tidligere har dækket ikke-tilskudsberettigede udgifter kun ved at bruge egne indtægter og

c) overskud overført fra regnskabsåret N-1.

2. Overførsel til det næste regnskabsår

a) Indtægtsoverskud, som kan overføres til regnskabsår N+1, må ikke overstige 25 % af de samlede indtægter i stk. 1, litra a) og litra b)

b) Beløbet, som faktisk overføres, opføres i balancen for regnskabsår N som en »hensættelse, der skal overføres til regnskabsår N+1 for at dække tilskudsberettigede udgifter, som afholdes i første kvartal af N+1«. Tildelingen til denne hensættelse udgør en tilskudsberettiget udgift i regnskabsåret N.

c) Den pågældende hensættelse opføres i resultatopgørelsen for regnskabsåret N+1. En foreløbig regnskabsopgørelse udarbejdes den 31. marts i år N+1, hvori de faktisk afholdte tilskudsberettigede udgifter fastsættes, der er afholdt indtil denne dato. Hvis hensættelsen er større end udgifterne, fratrækkes forskellen mellem de to beløb fra tilskuddet, når det endelige tilskud for år N fastsættes i overensstemmelse med artikel 7.

3. Særlig reservekonto

a) Balancens passiver kan omfatte en særlig reservekonto, hvortil de eneste krediterede midler er indtægtsoverskuddet i stk. 1.

b) Indtægtsoverskuddet, der opføres i den særlige reservekonto, kan ikke overstige forskellen mellem indtægten i stk. 1, litra b) og den teoretiske minimumsandel (15 %) af de egne indtægter, der er nødvendige til dækning af tilskudsberettigede udgifter, der faktisk er afholdt eller medtaget i hensættelsen, der overføres til regnskabsåret N+1.

c) Den særlige reservekonto kan ikke krediteres med et beløb, som medfører, at dens samlede beløb overstiger referencebeløbet, som foreskrives i artikel 109, stk. 4, tredje afsnit i finansforordningen, der defineres som det aritmetiske gennemsnit af de samlede indtægter i de tre sidste regnskabsår.

Artikel 7

Fastsættelse af det endelige tilskud

1. Med forbehold af oplysninger, der indgår på et senere tidspunkt som led i kontrol og revision, fastsætter Præsidiet efter at have hørt repræsentanterne for den pågældende modtager, som udtrykker ønske herom, størrelsen af det endelige tilskud, der kan ydes til modtageren, på grundlag af de i artikel 6, stk. 3, nævnte dokumenter, som Præsidiet har accepteret.

2. Det samlede beløb, der udbetales til modtageren af Parlamentet, kan under ingen omstændigheder overstige:

— det maksimale tilskudsbeløb, jf. artikel I.3, stk. 2, i afgørelsen om tildeling af tilskud

— 85 % af de tilskudsberettigede faktiske udgifter.

3. Tilskuddet er begrænset til det beløb, der er nødvendigt for at skabe balance mellem indtægter og tilskudsberettigede udgifter i modtagerens driftsbudget i forbindelse med arbejdsprogrammets gennemførelse, og tilskuddet må under ingen omstændigheder bevirke, at modtageren opnår en fortjeneste, efter anvendelse af finansforordningens artikel 109, stk. 4, og denne afgørelses artikel 6a. Ethvert overskud medfører en tilsvarende reduktion i tilskuddet.

4. På grundlag af det således fastsatte endelige tilskud og de samlede udbetalinger, der tidligere er foretaget i henhold til afgørelsen om tildeling af tilskud, fastsætter Præsidiet saldobeløbet som det resterende beløb, der tilkommer modtageren. Overstiger de samlede tidligere udbetalinger det endelige tilskud, udsteder generalsekretæren eller dennes stedfortræder en indtægtsordre for det overskydende beløb.

Artikel 8

Suspendering og reduktion af tilskuddet

På forslag af generalsekretæren suspenderer Præsidiet udbetalingerne og reducerer tilskuddet og tilbagekalder i givet fald afgørelsen om tildeling af tilskud, idet der eventuelt stilles krav om tilbagebetaling

a) i tilfælde af anvendelse af tilskuddet til udgifter, der ikke er tilladt efter forordning (EF) nr. 2004/2003

b) i tilfælde af manglende meddelelse efter artikel 4, stk. 3, i forordning (EF) nr. 2004/2003

c) i tilfælde af manglende overholdelse af de betingelser og krav, der er fastsat i artikel 3 og artikel 6 i forordning (EF) nr. 2004/2003

d) i tilfælde af indtræden af en af de i finansforordningens artikel 93 eller 94 nævnte situationer.

Inden der træffes afgørelse, giver Præsidiet modtageren mulighed for at udtale sig om de konstaterede uregelmæssigheder.

Artikel 9

Tilbagebetaling

1. Når der uretmæssigt er udbetalt beløb til modtageren, eller når en tilbagebetalingsprocedure er berettiget i henhold til vilkårene i afgørelsen om tildeling af tilskud, indbetaler modtageren de pågældende beløb til Parlamentet på de betingelser og inden for den frist, som Parlamentet fastsætter.

2. Hvis modtageren ikke foretager denne indbetaling inden for den tidsfrist, som Parlamentet har fastsat, lægger Parlamentet morarenter til de skyldige beløb efter den sats, der er nævnt i artikel II.13, stk. 3, i afgørelsen om tildeling af tilskud. Morarenterne omfatter tidsrummet fra den fastsatte betalingsfrist (ekskl. forfaldsdagen) til datoen for Parlamentets modtagelse af samtlige skyldige beløb (inkl. denne dato).

Artikel 10

Kontrol og revision

1. Generalsekretæren foretager den regelmæssige kontrol i henhold til artikel 5, stk. 1, i forordning (EF) nr. 2004/2003.

2. Modtageren forelægger alle de detaljerede oplysninger, der anmodes om, til Parlamentet eller ethvert andet af Parlamentet bemyndiget eksternt organ med henblik på kontrol af, at der er sket en tilfredsstillende gennemførelse af arbejdsprogrammet og bestemmelserne for afgørelsen om tildeling af tilskud.

3. Modtageren sikrer, at Parlamentet har adgang til samtlige originale dokumenter, navnlig af regnskabs-, bank-, skatte- og afgiftsmæssig art, eller i behørigt begrundede undtagelsestilfælde til bekræftede genparter af de originale dokumenter vedrørende afgørelsen om tildeling af tilskud i et tidsrum af fem år fra tidspunktet for udbetaling af saldoen af skyldige beløb, jf. artikel I.4 i afgørelsen om ydelse af tilskud.

4. Modtageren medvirker til, at Parlamentet enten direkte ved hjælp af sine egne ansatte eller ved hjælp af ethvert andet af Parlamentet bemyndiget eksternt organ kan foretage en revision vedrørende anvendelsen af tilskuddet. Disse revisioner kan finde sted under hele løbetiden for afgørelsen om ydelse af tilskud indtil udbetalingen af saldobeløbet samt i et tidsrum af fem år fra tidspunktet for udbetaling af saldobeløbet. Resultaterne af disse revisioner kan i givet fald medføre, at Præsidiet træffer afgørelse om tilbagebetaling.

5. Afgørelsen om ydelse af tilskud fastslår udtrykkeligt, at Europa-Parlamentet og Revisionsretten har beføjelse til gennem bilagskontrol og kontrol på stedet at føre kontrol med en modtager, der modtager et tilskud fra Den Europæiske Unions almindelige budget.

Ex post-kontroller foretages af den anvisningsberettigede i henhold til punkt 107 og 115 i Europa-Parlamentets afgørelse af 5. maj 2010 om decharge for gennemførelsen af Den Europæiske Unions almindelige budget for regnskabsåret 2008, Sektion I - Europa-Parlamentet.

6. I henhold til Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (5), kan OLAF ligeledes foretage kontrol og inspektion på stedet i overensstemmelse med de i fællesskabsretten fastsatte procedurer med henblik på beskyttelse af De Europæiske Fællesskabers finansielle interesser mod svig og andre uregelmæssigheder. Resultaterne af disse kontroller kan i givet fald medføre, at Præsidiet træffer afgørelse om tilbagebetaling.

Artikel 11

Teknisk støtte

1. På forslag af generalsekretæren kan Præsidiet yde teknisk støtte i overensstemmelse med Præsidiets afgørelse af 14. marts 2000 om eksterne brugeres anvendelse af Parlamentets lokaler, som ændret ved afgørelse af 2. juni 2003, og enhver teknisk støtte fastsat i senere bestemmelser. Præsidiet kan til generalsekretæren uddelegere visse typer afgørelser vedrørende bevilling af teknisk støtte.

Med henblik herpå og i overensstemmelse med artikel 1, stk. 2, behandles politiske fonde på samme vis som politiske partier.

2. Hvert år inden for tre måneder efter regnskabsårets afslutning forelægger generalsekretæren Præsidiet en rapport med en detaljeret redegørelse for den tekniske støtte, som Europa-Parlamentet har ydet til hvert parti. Rapporten offentliggøres efterfølgende på Parlamentets websted.

Artikel 11a

Regler for valgkampagner

I god tid inden valget til Europa-Parlamentet i 2009 kan Præsidiet vedtage regler om tilskudsberettigede udgifter i forbindelse med partiernes kampagne forud for valget til Europa-Parlamentet.

Artikel 12

Offentlighed

1. Europa-Parlamentet offentliggør på sit websted som minimum de oplysninger, som er omtalt i forordning (EF) nr. 2004/2003 artikel 9a og i forordning (EF) nr. 2342/2002 artikel 169, i det første halvår af det efterfølgende regnskabsår.

2. Modtageren offentliggør på sit websted som minimum de oplysninger, der er nævnt i forordning (EF) nr. 2004/2003 i artikel 6, stk. 1, inden 30. september efter det regnskabsår, for hvilket tilskuddet er blevet tildelt, eller hvis der ikke findes noget websted, i et hensigtsmæssigt medium.

Artikel 13

Domstolsprøvelse

De afgørelser, der træffes i henhold til denne afgørelse, kan indbringes for De Europæiske Fællesskabers Domstol og Ret i Første Instans på de i traktaten fastsatte betingelser.

Artikel 14

Overgangsbestemmelser for regnskabsåret 2008

1. Europa-Parlamentet tilsender de berørte partier så hurtigt som mulig efter vedtagelsen af ændringen af denne afgørelse den 18. februar 2008, oplysninger om de tilknyttede fonde, som er nævnt i artikel 2.

2. Såfremt et parti på grundlag af de ændringer, der er indført som følge af ændringen af forordning (EF) nr. 2004/2003 eller i henhold til denne afgørelse, indsender en yderligere ansøgning, jf. artikel 2 i forordning (EF) nr. 1524/2007 om:

a) finansiering af sin egen virksomhed: er den ved delegation bemyndigede anvisningsberettigede bemyndiget til at underskrive den ændrede aftale uden en yderligere afgørelse fra Præsidiet

b) om finansiering af en fond, erstattes datoerne den 1. november og 1. februar i artikel 3, stk. 1 og artikel 4, stk. 2, med den 28. marts og 28. juni.

Artikel 15

Revision af afgørelsen

Inden den 30. september 2010 forelægger Europa-Parlamentets generalsekretær Præsidiet en rapport om gennemførelsen af denne afgørelse. Rapporten anfører i givet fald eventuelle forslag til ændringer af denne afgørelse og det system for finansiering af politiske partier på europæisk plan, som er fastsat i forordning (EF) nr. 2004/2003.

Artikel 16

Ikrafttræden

De ændringer, som Præsidiet vedtog den 2. februar 2011, finder anvendelse fra og med proceduren for ydelse af tilskud for 2012. Disse bestemmelser vil blive offentliggjort i Den Europæiske Unions Tidende og på Europa-Parlamentets websted.

(1) Ændret ved Præsidiets afgørelse af 1. februar 2006, 18. februar 2008 og 2. februar 2011. Dette dokument vedrører en konsolideret udgave af Præsidiets afgørelse af 29. marts 2004, som senest ændret ved Præsidiets afgørelse af 2. februar 2011.

(2) EUT L 297 af 15.11.2003, s. 1.

(3) EFT L 248 af 16.9.2002, s. 1.

(4) EFT L 357 af 31.12.2002, s. 1.

(5) EFT L 136 af 31.5.1999, s. 1.

BILAG 1

BILAG 2a PARTI BILAG Analytisk struktur i driftsbudgetoverslaget Udgifter Tilskudsberettigede udgifter Budget Faktisk A.1: Personaleudgifter 1. Lønninger 2. Diverse ydelser 3. Faglig uddannelse 4. Udgifter til personalets tjenesterejser 5. Øvrige personaleudgifter A.2: Udgifter til infrastrukturer og drift 1. Leje, ydelser og vedligeholdelsesudgifter 2. Installerings-, drifts- og vedligeholdelsesudgifter i forbindelse med udstyr 3. Udgifter til afskrivning af løsøre og fast ejendom 4. Papir- og kontormateriel 5. Porto og telekommunikation 6. Udgifter til trykning, oversættelse og reproduktion 7. Øvrige udgifter til infrastrukturer A.3: Driftsudgifter 1. Udgifter til dokumentation (aviser, presseagenturer, databaser) 2. Udgifter til undersøgelser og forskning 3. Udgifter til juridisk rådgivning 4. Udgifter til regnskab og revision 5. Støtte til tilknyttede organisationer og tilskud til tredjepart 6. Øvrige driftsudgifter A.4: Møder og repræsentationsudgifter 1. Udgifter til møder 2. Deltagelse i seminarer og konferencer 3. Repræsentationsudgifter 4. Udgifter til gæstearrangementer 5. Øvrige mødeudgifter A.5: Udgifter til information og publikation 1. Publikationsudgifter 2. Oprettelse og drift af websteder 3. Reklameudgifter 4. Kommunikationsudgifter (gadgets) 5. Seminar og udstillinger 6. Valgkampagner (1) 7. Øvrige informationsudgifter A.6: Udgifter i forbindelse med bidrag i naturalier A.7: Tildeling til »Hensættelsen til at dække tilskudsberettigede udgifter i første kvartal af N+1« ( 1 ) A. TILSKUDSBERETTIGEDE UDGIFTER I ALT B.1 Ikke-tilskudsberettigede udgifter 1. Henlæggelser 2. Finansielle ydelser 3. Valutatab 4. Dubiøse fordringer 5. Øvrige … (anføres nærmere) B. IKKE-TILSKLUDSBERETTIGEDE UDGIFTER I ALT C. BUDGETTOTAL

Indtægter Budget Faktisk D.1 Ophævelse af »Hensættelsen til at dække tilskudsberettigede udgifter i første kvartal af N« (1) D.2 Tilskud fra Europa-Parlamentet D.3 Medlemsgebyrer 3.1 Fra medlemspartier 3.2 Fra individuelle medlemmer D.4 Gaver 4.1 Mere end 500 EUR 4.2 Mindre end 500 EUR D.5 Øvrige egne indtægter (til dækning af tilskudsberettigede udgifter) (i en oversigt) D.6 Bidrag i naturalier D. INDTÆGTER (til dækning af tilskudsberettigede udgifter) E.1 Øvrige egne indtægter (til dækning af tilskudsberettigede udgifter) (i en oversigt) E. INDTÆGTER (til dækning af ikke-tilskudsberettigede udgifter) F. INDTÆGTER I ALT G. Fortjeneste/tab (F-C)

H.1 Tildeling af egne indtægter til den særlige reservekonto (1) H. Resultatopgørelse for kontrol af overholdelse af forbuddet mod fortjeneste (G-H.1) (1) (1) Finder ikke anvendelse på politiske fonde på europæisk plan.